Da u toj konačnoj odluci oko pobjede Drysdalea za sedam tisućinki možda i nije sve čisto pokazuje snimka foto-finiša u kojoj se brojka 4 na Drysdaleovu čamcu čini rastegnutom. Izgleda kao da ju je netko razvukao u photoshopu, na što nas je prvi upozorio fotoreporter Hine Damir Senčar.

Uostalom, i trener zlatnog dvojca na pariće Nikola Bralić uvjeren je da je Damir pravi pobjednik.

- Meni se čini da je Damir pobjednik jer ja imam taj izgrađen osjećaj da to mogu procijeniti, no elektronika kaže drugačije.

Niti par sati nakon utrke, Damirov trener Srećko Šuk nije se mirio s ishodom, ali se nije niti žalio. Zašto?

- Mi smo mala nacija i nemamo baš izgleda to istjerati na čistac. To vam je, a sada ću biti prost, kao da se unuk žali dedi da mu tata spava s mamom. Jako sam srdit jer se najprije na velikom ekranu pojavilo da je Martin pobjednik, a onda je uslijedilo vijećanje po izjednačenom vremenu da bi na kraju dobili vrlo sumnjivu snimku s rastegnutim startnim brojem Novozelanđanina. U ovakvoj situaciji najpravednije bi bilo dijeliti dvije medalje, kao što se nekad činilo, a ne da ostanu ovakvi repovi.

S tom situacijom se ne miri niti predsjednik HOO-a Zlatko Mateša koji je najavio da će se HOO dopisom obratiti Svjetskoj veslačkoj federaciji i izraziti svoje nezadovoljstvo odlukom u slučaju ovog foto-finiša.

>>Hrvatska ima treću medalju u Riju! Damir Martin osvojio srebro s istim vremenom kao zlatni Novozelanđanin

>>Martin i novinari zajedno plakali: Dao sam zadnji atom snage, pet tisućinki zauvijek ću pamtiti